kardosdrur/scandi-wiki huggingface dataset:
IB Primary Years Programme

International Baccalaureate (IB) Primary Years Programme (PYP) er et uddanelsesprogram udviklet og managed af International Baccalaureate Organization (IBO) for elever fra 3 til 12 år. Programmets mål er at forberede elever til at tage Middle Years Programmet, dog man kan starte på dette program på baggrund af andre uddanelser. De fag som PYPet pårører er sproglige, social studies, matematik, naturvidenskab og teknologi, kunst og musik, og idræt. Det kræves også at elever begynder at lære et nyt sprog som en del af programmet. Lærerne laver selv deres assessment af eleverne, på basis af strategier og vejledning som IBO-organisationen stiller til rådighed.

Filosofien bag PYP-programmet er at få eleverne til at blive inquirers, thinkers, communicators, risk takers, knowledgeable, principled, caring, open-minded, well-balanced, and reflective.

Skoler som bruger IB-programmer 
Western Academy of Beijing

Eksterne henvisninger 

 The Primary Years Programme  ved IBO-organisationens hjemmeside

Primary Years Programme
Grundskole
Højdetræning

Højdetræning anvendes af idrætsudøvere, som udfører længerevarende udholdenhedskonkurrencer (cykelryttere, løbere, skiløbere, svømmere, triatleter etc.)

Træningsformen anvendes for at hæve koncentrationen af røde blodlegemer , hvilket forstærker udøverens iltoptagelse.

Idrætsudøvere som deltager i kortere konkurrencer har som regel ikke nogen glæde af denne form for træning.

Princip 
Bo og hvile i et miljø med lavt barometertryk og træne under normalt barometertryk.

Effekt 
Ved at hvile og bo under lavt barometertryk, ( luften indeholder mindre ilt ), kan følgende effekter opnås:
Koncentrationen af røde blodlegemer, (hæmatokritværdi), forøges, ca. 3% for en normal veltrænet person, som har en koncentration på ca. 38 – 43% for kvinder og 40 – 45% for mænd.
Høj hæmatokrit medfører at blodets viskositet stiger med risiko for blodpropper. Der er i nogle sportsgrene, eksempelvis cykling, indført en maksimal grænse på 50%.

Den større mængde af røde blodlegemer bevirker at blodet vil være i stand til at transportere mere ilt til arbejdende muskler, med bedre sportslige resultater til følge på grund af øget udholdenhed og bedre restitution.

En ulempe kan være forøget jerntab. Jern er nødvendig ved produktion af røde blodlegemer hvorfor indtag af jernsupplement kan være nødvendig.

Metoder 
 Bo og hvile på et bjerg, træne i en dal

 Bo højt og træn i samme højde med ilttilførsel (maske)

 Sov og hvil i et ilttelt

 Sov og hvil i et ilthus

 Sov og hvil i et trykkammer

 Doping

Nøgletal 
 Højden hvor der skal hviles og bo afhænger af det enkelte individ, men for de fleste vil en højde over havets overflade på 3.000 meter være passende.

 Tre til fire uger vil være en passende tidshorisont for at opnå maksimal effekt.

 Træningen skal finde sted under ca. 1.000 meters højde. Trænes der i for stor højde er det svært at træne intensivt.

 Den opnåede effekt er aftaget og normal efter ca. fire uger.

Ikke tilladt 
I sportslig sammenhæng er det ikke tilladt at anvende medicin, doping, for at hæve koncentrationen af røde blodlegemer. Eksempelvis stimuleres produktionen ved brug af hormonet erytropoietin (EPO).

Note

Sport
Kongerigske enklaver

De kongerigske enklaver var nogle områder på Sydvest- og Sønderjyllands vestkyst, der hørte til Ribe Stift og dermed Kongeriget Danmark, selv om de lå som enklaver omgivet af Hertugdømmet Slesvig.

Før krigen i 1864 bestod det danske monarki af kongeriget Danmark samt hertugdømmerne Slesvig, Holsten og Lauenborg. Slesvig var dansk len, mens Holsten og Lauenborg var tysk-romerske len. Alle fire områder hørte under den enevældige monark; men regeringen i København var delt i Danske Kancelli, der var ansvarlig for kongeriget samt finanserne, og Slesvig-Holstenske Kancelli, der stod for hertugdømmerne og udenrigspolitikken. Kongeriget og hertugdømmerne havde hver sin lovgivning og det officielle sprog var dansk i kongeriget og tysk i hertugdømmerne.

I den nordlige og vestlige del af Slesvig var der imidlertid en række små områder, som hørte til kongeriget. 

De bestod dels af rester af de forhenværende nordfrisiske Udlande (Listland på Sild, Vesterland Før, Amrum), dels af en række godser, dronning Margrete 1. opkøbte i middelalderen i sit forsøg på at samle riget (Trøjborg og Møgeltønderhus). Selv om disse enklaver lå inde i hertugdømmet Slesvig hørte de under Danske Kancelli og Ribe Amt, og de var underlagt dansk lov. 

Til de kongerigske enklaver hørte især områder i Frøs Herred, Hviding Herred samt Tønder, Højer og Lø Herred, men også øen Amrum, den vestlige del af Før og Listland, den nordligste spids af Sild.

Enklaverne var meget forskellige i størrelse. I enkelte tilfælde kunne de omfatte et helt sogn. Det var f.eks. tilfældet med Ballum og Amrum. I andre tilfælde bestod en enklave af en enkelt eller ganske få gårde og huse.

Efter krigen i 1864 skete der en udveksling af områder, så de kongerigske enklaver blev overført til Slesvig og dermed til Preussens overherredømme. Til gengæld blev Ribe Herred, Nørre Tyrstrup Herred syd for Kolding og Ærø overført til Danmark.

Ved Genforeningen i 1920 blev alle de tidligere kongerigske enklaver, på nær Listland, Vesterland-Før og Amrum, atter danske. På Vesterland-Før var der flertal for genforening med Danmark på et enkelt afstemningssted i landsbyerne Goting, Hedehusum og Yttersum i Skt. Laurentii Sogn, men da stemmerne opgjordes for sognene som helhed, gik Skt. Laurentii sogn med 67 % tyske stemmer til Tyskland, og ingen ny enklave opstod.

Noter

Litteratur 
 A.H. Feilberg Jørgensen: Grænselandet i det sidste Aarhundrede; København 1947

Eksterne kilder/henvisninger 
 N. H. Jacobsen: "De gamle kongerigske Enklavers Oprindelse" (Geografisk Tidsskrift, Bind 41; 1938)

Syd- og Sønderjyllands historie
Enklaver
Eksklaver
S-21

S-21 eller Tuol Sleng Prison i Phnom Penh, Cambodja, er et tidligere torturfængsel, som i dag er lavet om til museum.

Fængslet blev etableret i en tidligere gymnasieskole efter De Røde Khmeres magtovertagelse i 1975, og det var i brug frem til Vietnams invasion i 1979.

Man skønner, at mellem 14.000 og 15.000 mennesker har været indsat og tortureret i fængslet. Kun 7 overlevede.

Det høje dødstal skyldes, at alle indsatte blev regnet for skyldige og blev tortureret til at indrømme deres forbrydelser mod partiet, samt til at opgive navne på deres medsammensvorne.

Ikke kun den mistænkte blev fængslet, tortureret, og myrdet, men også dennes ægtefælle og børn.

Alle indsatte blev nøje registreret og fotograferet før og efter henrettelsen.

S-21 er i dag museum, hvor man bl.a. kan se cellerne og billederne af de mange ofre.

Eksterne henvisninger 

 CGP Photographic Database

Cambodja
Fængsler, fangelejre og lignende
Verdensminde
Tølløse

Tølløse er en stationsby på det østlige Nordvestsjælland med , beliggende i Tølløse Sogn nær Holbæk. Byen ligger i Holbæk Kommune og tilhører Region Sjælland.

Tølløse huser bl.a. Tølløse Baptistkirke samt skolerne Tølløse Privat- og Efterskole (tidligere Baptisternes Skoler), Kildedamsskolen, Tølløse Slots Efterskole, Sejergaardsskolens Privatskole og Sejergaardens Musikefterskole.

Tølløse Station blev indviet 30. december 1874 i forbindelse med åbningen af Nordvestbanen. Herudover blev den under Tour de France 2007 kendt som cykelrytteren Michael Rasmussens gamle hjemby.

Op gennem 1990'erne fik byens ungdomsfodboldhold (årgang '84) stor succes som 6 gange danmarksmestre, 7 gange amtsmestre og 5 gange sjællandsmestre.

Tølløse har gennem de seneste år med succes søgt at styrke sammenholdet bl.a. gennem foreningen Fællesskab Tølløse, Kulturhuset No1 og senest Tølløse Ny Festival.

Historie 
Omkring 1870 blev byen beskrevet således: "Tølløse med Kirken, Præstegaard, Skole, Kro, Veirmølle".

Omkring 1900 blev forholdene beskrevet således: "Tølløse med Kirke, Præstegd., Skole og Mølle; mod Ø. Tølløse Jærnbanestation med Telegrafstation og Postekspedition, Tølløse Børnehjem (opr. 1887 af Gaardmandsdatter Karen Mortensen, Plads for 15 Børn), Menighedssal, privat Realskole, mange næringsdrivende m. m.".

Tølløse stationsby havde 711 indbyggere i 1906, 738 i 1911 og 784 indbyggere i 1916.

Tølløse fortsatte sin udvikling i mellemkrigstiden: den havde 824 indbyggere i 1921, 948 i 1925, 975 i 1930, 976 i 1935 og 1.113 indbyggere i 1940.

Efter 2. verdenskrig fortsatte Tølløse sin udvikling: byen havde 1.223 indbyggere i 1945, 1.375 i 1950, 1.398 i 1955, 1.449 i 1960 og 1.705 indbyggere i 1965.

Noter

Litteratur 
 Fra Holbæk Amt, 1974. Særnummer der fokuserer på Tølløse Stationsbys historie.

Eksterne henvisninger
Calvi (Haute-Corse)

Calvi er en by og kommune på Korsika med omkring 5.000 fastboende indbyggere og er dermed den største by i det nordvestlige Korsika (Balagne) i departementet Haute Corse.

Byen har en lufthavn og Korsikas tredjestørste havn med færgeforbindelse til Nice. Fra byen går der tog til L'Île Rousse og videre.

Turisme og begivenheder 
Om sommeren er der en stor tilstrømning af turister, der tiltrækkes af den historiske by med citadellet, af den lange strand, mulighederne for dykning og vandreture i omegnen, blandt andet til halvøen Ravellata.

Calvi har en vindfestival (Le Festival du vent) og en jazzfestival (Le Calvi Jazz Festival).

Historie 
Ifølge den lokale tradition blev Christoffer Columbus født i Calvi, og et hus på byens citadel betegnes som hans barndomshjem.

Det var ud for Calvi, at Lord Nelson mistede synet på det højre øje den 12. juli 1794 under belejringen af Calvi.

Calvi er hjemsted for Fremmedlegionens 2. Faldskærmsregiment.

Eksterne henvisninger 

 Calvi  på site fra Fédération Nationale des offices de Tourisme
 Omtale af Calvi på Flags Of The World hjemmeside med Calvis historie.

Bibliografi 
 Henrik Zacho, Turen går til Korsika, .

Byer i Haute-Corse
Tour de France-byer
Rabulist

Rabulist (af nylatin rabulista fra latin rabula, tarvelig (støjende og skrigende) sagfører) anvendtes oprindeligt om en person, der forsøgte at fordreje lovene. Det anvendes nu særligt om en (politisk) rænkesmed, der søger at ophidse til uro, oprør osv. og betjener sig af spidsfindige fordrejelser. Sådanne kaldes derfor også rabulister.

Titler
Fleygastong

Fleygastong (færøsk for fuglefangststang – fra fleyga = at fange fugle i luften) er en fuglefængerketcher på Færøerne, hvormed fanges lunder og andre fugle i fuglebjerge.

Stangen består af bambus eller glasfiber og er ca. 3,5 m lang. På enden er 2 stangearme fastbundet, som danner et V-tegn. Mellem de to arme fæstnes et net. På den anden ende af stangen findes en pig for at kunne ramme den i jorden.

Redskaber fra Færøerne
Paolo Savoldelli

Paolo Savoldelli (født 7. maj 1973) er en tidligere italiensk, professionel cykelrytter.

Han kører for holdet Team LPR.

Han vandt Giro d'Italia i både 2002 og 2005 og Romandiet Rundt i 2000.

Det lykkedes ham at vinde en etape i Tour de France i 2005.

Han var en af verdens bedste nedkørere og en stabil bjergrytter.

Hans seneste hold, Team LPR blev nedlagt 2008.

Eksterne henvisninger 

Mandlige cykelryttere fra Italien
Giro d'Italia-vindere
En desertør

En Desertør er en spillefilm fra 1940 instrueret af Arne Weel og Lau Lauritzen Jr. efter manuskript af Svend Rindom og Fleming Lynge. Musikken er komponeret af Emil Reesen.

Medvirkende
Ellen Gottschalch
Peter Poulsen
Sigurd Langberg
Karin Nellemose
Aage Foss
Holger Reenberg
Mogens Davidsen

Handling 
En solhed sommerdag omkring 1850 kommer en deling danske soldater marcherende ind i den lille landsby Skjelby. Oppe på møllen står møllersønnen Henrik og ser til, pinlig over at han ikke er med i hæren. Hans mor, der er enke, har fået Henrik fritaget for tjeneste. Henrik er ude af sig selv, og han frygter, hvad Marie, der er pige på møllen, tænker om situationen. En dag bliver det for meget for Henrik, og han melder sig til hæren. Ude i lejren går snart den ene dag efter den anden, uden at Henrik hører fra Marie, og nu er dette ved at drive ham til vanvid.

Referencer

Eksterne henvisninger 
 

Spillefilm fra Danmark
Danske film fra 1940
Film instrueret af Arne Weel
Film instrueret af Lau Lauritzen junior
Runn

Runn er en svensk sø. Den ligger mellem byerne Falun og Borlänge i Dalarna. Runn er med 66,6 km² Dalarnas næststørste sø efter Siljan, og har mange øer. Dens vandniveau er 106 meter over havet. Vandet løber ud gennem Lillälven og Dalälven til Østersøen.

Søer i Sverige
Mogens Davidsen

Mogens Davidsen (26. februar 1915 på Frederiksberg – 3. september 1956 smst) var en dansk skuespiller.

Oprindeligt ansat på kontor, men slog igennem som skuespiller fra 1937.

Han var god til skuespillerparodier og visesang.

Han blev dræbt ved en trafikulykke kun 41 år gammel.

Han medvirkede i følgende film:

 Genboerne – 1939
 En desertør – 1940
 Når man kun er ung – 1943
 To som elsker hinanden – 1944
 Frihed, lighed og Louise – 1944
 Kampen mod uretten – 1949
 Den store gavtyv – 1956
 Taxa K-1640 Efterlyses – 1956

Eksterne henvisninger 
 
 

Skuespillere fra Danmark
Personer fra Frederiksberg
Omkomne ved trafikulykker i Danmark
Albert Dam

(Niels) Albert Dam (født 19. oktober 1880 i Virring ved Skanderborg, død 24. maj 1972 i Silkeborg) var en dansk forfatter.

Han var født Jensen, men tog i 1901 navneforandring til Dam. I 1900 blev han student fra Horsens Lærde Skole. Han studerede historie, filosofi og tysk ved universitetet, men opgav pga. sygdom. Fra 1914 til 1937 drev han et konditori i Kjellerup sammen med sin anden kone, Jonna Marie Kristensen. Han arbejdede desuden som landmand.

Albert Dam debuterede i 1905 med novellen Slud. I årene omkring 1. verdenskrig skrev han kritiske artikler om fængselsvæsenet. Romanen Saa' kom det ny brødkorn fra 1934 er et hovedværk i dansk prosa med sit særprægede sprog, klare sanseopfattelser, rige associationer og en modernistisk stil. Hans forfatterskab blev ikke bemærket så meget af kritikerne i samtiden, men mod slutningen af karrieren fik han adskillige priser. Efter hans død fik flere yngre forfattere interesse for Albert Dam ; bl.a. har Vagn Lundbye og Per Højholt beskæftiget sig med ham. Dam er også blevet kaldt en forfatternes forfatter.

Albert Dam indgår i en længere linje i dansk litteraturhistorie, der med rødder i bondesamfundet skriver modernistisk eller avantgardistisk. Motiverne i forfatterskabet er gennemgående bondelivet og hans indtryk fra en barndom som hyrdedreng. Det gamle bondesamfund er et råmateriale som bruges til at fortælle Dams historie om kosmos, hvor begreberne drift og "higen" er centrale i alle mennesker og ting. Menneskenes handlinger skildres nøgterne, som de er, i deres gru eller lyst, men med megen subtil psykologisk dybde.

Udvalgt bibliografi 
 Mellem de to søer (1906)
 Det bevingede hjul (1908)
 Saa' kom det ny brødkorn (1934)
 Jomfruen og soldaten (1951)
 Dag saa lang (1954)
 Morfars by (1956)
 Syv skilderier (1962)
 Menneskelinien - elleve skilderier (1965)
 Menneskekår - afsluttende skilderier (1967)
 Elleve rids (1968)
 Min moder og hendes sønner (1970)
 Bort fra fængselsstraffene, samling af Dams artikler om straffesystemet (udgivet 1988)
Så kom det ny brødkorn (2015)

Kilder 
 Robert Henningsson: Konditor Mose i Midterp , Ordkide, nr. 9, 2005

Se også 
 Albert Dams eg
 Albert Dam (dokumentarfilm) - film fra 1969

Eksterne henvisninger 
 
 
 Albert Dam på Dansk Forfatterleksikon
 

Romanforfattere fra Danmark
Personer i Kraks Blå Bog (afdøde)
Dansksprogede forfattere fra Danmark
Studenter fra Horsens Statsskole
Robyn

Robin Miriam Carlsson (født 12. juni 1979), kendt under kunstnernavnet Robyn, er en svensk sangerinde og sangskriver.

Robyn blev i slut 1990'erne kendt for hittet "Do You Know (What It Takes)" fra hendes debutalbum Robyn Is Here (1995).

Sangen "With Every Heartbeat" fra albummet Robyn (2005) gjorde hende i særdeleshed populær internationalt og den endte bl.a. som nummer et på Storbritanniens Official Single Charts.

I løbet af 2010 udgav Robyn hendes albumtriologi under navnene Body Talk Pt. 1, Body Talk Pt. 2 og Body Talk pt. 3. Det første albums hovedsingle "Dancing on My Own" blev et stort hit og hun fik en Grammy Award nomination i kategorien Best Dance Recording i 2010.

I 2014 udgiver hun albummet Do it again sammen med Röyksopp. Love Is Free er seneste album fra 2015 udgivet under musikprojektet La Bagatelle Magique.

Udover sin musikkarriere er Robyn interesseret i teknologi. I 2013 fik hun 'KTH:s stora pris' (Ærespris ved Den Kongelige Tekniske Højskole i Sverige) og hun er medigangsætter af festivalen Tekla, hvor svenske piger i alderen 11-18 år bl.a. lærer om programmering og spildesign.

Diskografi 
1995 – Robyn is Here
 1997 – Robyn is Here (US Version)
 1999 – My Truth
 2002 – Don't Stop the Music
 2005 – Robyn
 2006 – The Rakamonie EP
 2009 – iTunes Foreign Exchange
 2009 – The Cherrytree Sessions
 2010 – Body Talk pt. 1
 2010 – Body Talk pt. 2
 2010 – Body Talk pt. 3
 2014 - Do it again (med Röyksopp)
 2015 - Love Is Free som Robyn & La Bagatelle Magique
2018 - Honey

Eksterne kilder/henvisninger 

Sangere fra Sverige
Har spillet på Roskilde Festival
Personer fra Stockholm
Città di Castello

Città di Castello er en by i den nordlige del af regionen Umbria i Italien. Byen og dens omgivelser havde i 2003 ca. 38.300 indbyggere.

Byen, som antagelig er etruskisk af oprindelse, blev kaldt Tifernum Tiberinum på Romerrigets tid. Den blev ødelagt af ostrogoterne under kong Totila.

Efter at byen var genopbygget blev den kendt først under navnet Castrum Felicitatis og senere Civitas Castelli. Senere blev den domineret af Vitellislægten, før Cesare Borgia lod familiens overhoved dræbe ved kvælning.

Derefter blev Città di Castello indlemmet i Kirkestaten.

Byer i Umbria
Koldnålsradering

Koldnålsradering eller tørnålsradering er en grafisk dybtryksteknik teknik, hvor der i modsætning til radering ikke ætses i trykpladen, men ridses streger direkte i pladen med en nål.

Teknik
Der arbejdes i en poleret metalplade, som regel anvendes der zink, men andre materialer som f.eks. akryl kan benyttes. Billedets streger ridses i pladen med en nål (evt. et søm). Der benyttes som regel stålnåle, men en diamantnål er også en mulighed. Teknikken er ikke så fri som en radering, da det kræver et større arbejde at ridse i pladen end at ridse i en voksgrund.

Pladen indfarves på samme måde som til en radering, dvs. stregerne i pladen fyldes med trykfarve, hvorefter farven på pladen tørres af med gaze eller lignende og til slut med hånden. Pladen dækkes med et lag fugtet papir og flere lag filt, hvorefter det hele køres igennem en trykpresse med stålvalser. Papiret presses ned i stregerne og påføres farve. 

Nålen frembringer en grat på begge sider af stregen. Denne grat fastholder trykfarven lige som stregen, og giver trykkets streger en egen ulden karakter. Man kan evt. fjerne graten med en trekantet skraber. Man bør undgå at arbejde i for spids en vinkel, da graten og stregen så bliver meget sårbar. 

Med et polerstål kan man evt. svække stregens styrke.

Se også
 Gravering – Radering – Ætsning

Kilder og henvisninger
 De Grafiske Metoder – København 1969 / Philip von Schantz

Kunstens teknikker
Grafik
Grafisk design
Reimer Bo

Reimer Bo Christensen (født 7. juni 1950 i Thisted) er en dansk journalist, forfatter og tidligere vært på DR.

Reimer Bo Christensen blev uddannet journalist på Bornholmeren i 1973.

Han har været vært på tv-programmerne 3 Til Tiden, Rigets Tilstand, Absolut Fredag og samtaleserien Reimer Bo møder..... Han har været redaktionschef på TV Avisen og senere direktør på Dagbladet Politikens billedbureau Polfoto. Han blev vært på TV Avisen i 2001. 
 
I 2005 skulle Reimer Bo Christensen være vært for DRs program om den 100 år gamle opdagelsesrejse Danmark Ekspeditionen, som Ludvig Mylius-Erichsen var anfører for og omkom under. Men efter få dage i Grønland måtte han opgive at fuldføre den planlagte syv uger lange tv-ekspedition sammen med bl.a. Kronprins Frederik. Han afløstes af tv-lægen Peter Qvortrup Geisling.

Han var vært på begivenheder som folketingsvalg 2005 (med Tine Gøtzsche), folketingsvalg 2007 (med Ask Rostrup), Danmarksindsamlingen 2007 (med Signe Lindkvist) og Prins Joachims andet bryllup i 2008. Han stoppede på TV Avisen i 2007, og etablerede derefter sin egen kommunikationsvirksomhed. I 2009 udviklede og producerede han flere programmer til DR, bl.a. talkshowet Reimers. Reimer Bo var vært på 21 Søndag, men han blev i maj 2010 kritiseret for at have produceret et interview med den bedrageridømte Stein Bagger i sit eget selskab. DR og Reimer Bo indgik kort efter et forlig, der tilkendte ham en erstatning for kontraktbrud fra DR’s side. Flere politiske partier med Venstre i spidsen har bedt om en redegørelse for forløbet fra DR's ledelse. Reimer Bo blev også kritiseret for at være inhabil i forhold til Stein Bagger, eftersom Reimer Bo ved to lejligheder havde udført arbejde for Baggers firma.

Reimer Bo Christensen blev sat fra jobbet som vært på 21 Søndag fra d. 26. maj 2010 med den begrundelse, at han ikke længere havde troværdighed til at stå i spidsen for programmet. Samme år havde han også lavet er stærkt kritiseret interview med den narkodømte Rigmor Zobel.

Reimer Bo Christensen arbejder i dag som journalist, medie- og ledelsesrådgiver, foredragsholder, ordstyrer og forfatter i sin egen virksomhed.

Privat 
Han blev i august 2004 gift med den 27 år yngre tv-vært Pernille Rahbek. De blev skilt i 2010.
Sammen har de 2 børn. Reimer Bo har yderligere to børn fra et tidligere ægteskab.

Bibliografi 
 Min bænk i Abisko (1999) 
 Samtaler på TV (2001)
 På Mestrenes Asfalt (2013), sammen med Niels Christian Jung

Filmografi

Film 
 Der er et yndigt land (1983)
 Drengen der forsvandt (1984)
 Max pinlig  (2008)
 Max pinlig på højskole (2011)
 Max pinlig på Roskilde (2012)
 Sorgenfri (2016)

Tv-serier 

 Langt fra Las Vegas (2001-2003)
 Plan B (2002)
 Forbrydelsen (2007)
 Max (2007-2008)

Referencer

Eksterne henvisninger 
 Reimer Bo Kommunikations hjemmeside
 

Faglitterære forfattere fra Danmark
Journalister fra Danmark
Tv-værter fra Danmark
Personer fra Thisted
Ansatte i DR
Dansksprogede forfattere fra Danmark
Personer i Kraks Blå Bog
Dybtryk

Dybtryk er en reproduktionsteknik, hvor der trykkes med en plade eller cylinder med ætsede eller graverede fordybninger, der indeholder trykfarven. Dybtryk står i modsætning til højtryk og fladtryk eller offsettryk. Her behandles industrielt massetryk. For beskrivelse af kunstnerisk dybtryk se grafik (teknik).

Dybtryk bruges ofte til ugeblade og reklamer i store oplag, da det giver en god gengivelse af farver. Der trykkes med en cylinder af kobber, der påføres en fotografisk emulsion, som belyses gennem et raster og hærdes. Emulsionen udvaskes og cylinderen ætses. Herved dannes et net af fordybninger, kopper, hvis dybde bestemmer farvemængden og dermed farvetonen.

Alternativt kan man gravere cylinderen med en diamant i en særlig graveremaskine, der styres af originalmaterialet eller digitalt. Herved får kopperne også forskellig bredde.

Trykcylinderen placeres i trykmaskinen og der påføres trykfarve. En rakel skraber den overskydende farve af, og farven i kopperne afsættes nu ved pres på papirbanen, der kører gennem maskinen. Der trykkes normalt med otte cylindre (fire farver på hver side af papiret).

Kilder/referencer 
 Kap. 13: Tryk i: Grafisk Kogebog. – Frederiksberg 2003 / Kaj Johansson, Peter Lundberg og Robert Ryberg. 2003

Trykning og typografi
Kommunikation
Teknologi
Oliven-familien

Oliven-familien (Oleaceae) er en lille familie med de nedennævnte slægter. Familien er kendetegnet ved, at arterne er træer eller buske, som indeholder myricetin og mannitol.

 Abeliophyllum
 Ask-slægten (Fraxinus)
 Fontanesia
 Forestiera
 Jasmin (Jasminum)
 Liguster (Ligustrum)
 Oliven-slægten (Olea)
 Osmanthus
 Schrebera
 Sneflokketræ (Chionanthus)
 Stenved (Phillyrea)
 Syren-slægten (Syringa)
 Vårguld (Forsythia)